description: Квадратен метър в строеж е достигнал 1019 евро през третото тримесечие

title: Цените на зелено на имотите в София изпревариха тези на готови жилища

maintext:
Кварталите, където новото строителство средно се продава по-скъпо от завършеното преди края на 2015 г., са центърът, "Изток", "Изгрев", "Младост", "Манастирски ливади", "Сердика", "Люлин" и "Надежда"
© Мария Съботинова
мениджър "Пазарни проучвания и анализи" в агенция "Явлена", поради липсата на нов продукт в годините на кризата сега интересът към този тип жилища е голям. "Това е и причината те да се предлагат около и над средните пазарни цени. Над 70% от новите проекти са малки и се реализират почти веднага след започването на строителството, но по-крупните проекти са по-малко, така че в определени случаи по-високата цена за тях е оправдана", обяснява Митов. Въпреки всичко той уточнява, че купувачите все още са предпазливи да купуват на зелено и изчакват получаването поне на акт 15 - етап, на който и банките са склонни да отпуснат кредитиране.
основни групи. В едната са тези, които купуват първо жилище, а в другата - клиенти, които търсят промяна в качеството на живот. За първите съотношението цена - качество е водещо и избират нов дом в рамките на бюджет според първоначално определени критерии, сред които са квартал, инфраструктура и транспорт, близост до училища. "Втората група купувачи са тези, които търсят въз основа на много по-детайлни критерии - разположение на сградата в самия квартал, поддръжка на заобикалящата среда и дори профил на съседите. Именно активността на клиентите от втората група стои в основата на все по-високите цени на имотите на зелено", коментира Савов.
Средната цена на жилищните имоти в строеж (преди получаване на акт 16) е по-висока от тази на вече готовите, изградени преди края на 2015 г. жилища данни, показват данни на строителната компания BLD за изминалото тримесечие. Проучването й сочи, че средната цена на зелено е достигнала 1019 евро за кв.м в сравнение с 868 евро за кв.м за жилища с акт 16. През последното тримесечие кварталите, където новото строителство средно се продава по-скъпо от завършеното преди края на 2015 г., са центърът, "Изток", "Изгрев", "Младост", "Манастирски ливади", "Сердика", "Люлин" и "Надежда" (виж инфографиката).Според инвеститорите купувачите предпочитат нови жилища главно заради възможността на собствениците да планират вътрешното разпределение още в етап на строителство, което според BLD излиза сравнително по-евтино от всяка трансформация във вече готово жилище. Допълнителен фактор в полза на новите сгради е доброто състояние на общите части и липсата на нужда от основен ремонт. От голямо значение се оказва и наличието на гараж, посочват още от инвестиционната фирма. "Нивата на гаражите в качествените обекти ново строителство се движат между 10 000 и 14 000 евро", посочва изпълнителният директор на BLD Димитър Савов.Според Младен Митов,Според консултанта подобна на ситуацията в София е и тази във Варна и Бургас, където се е усещала липсата на ново строителство в последните години. "Различен обаче е пазарът в Пловдив, където инвеститорите не са спирали да изграждат нови проекти и към момента няма изненади в цените", коментира Митов.Според BLD aктивните купувачи на пазара в момента се разделят в две


description: Как се обличат полиците по света и у нас

title: Дрес код: Политик

maintext: "Да облечеш политик е почти като да му напишеш политическата програма. Само че много по-лично, защото си имаш работа с неща като корем, прекалено голям задник, къс врат, крив силует и инатлив персонален стил. И общество, което си мисли, че не обръща внимание на всичко това." Когато мадам Лор Дикстра, преподавателката ми по бизнес етикет на Изтока от Международното училище по протокол и дипломация (ISPD) в Брюксел обясни с това изявление отказа си да се занимава с имиджмейкинг на политически фигу...

fasttext_language: bg


description: Минната компания ще има време до 2025 г. да го направи

title: BHP Billiton увеличава дела на жените в служителите до 50%

maintext:
© Mick Tsikas
За всеки 3% увеличение в дела им ръководството ще получава бонус
Последната финансова година за компанията (към 30.06.2016 г.)
Приходите се понижават с една трета до 30.91 млрд. долара
Брутна печалба от 12.34 млрд. долара
Загуба от 6.39 млрд. долара
Дивидент от 0.3 долара на акция (76% понижение)
Британско-австралийската минна компания BHP Billiton направи странна заявка относно структурата на персонала си. До 2025 г. половината от персонала трябва да бъде съставен от жени, заяви главният изпълнителен директор Андрю Макинзи. Според него това е "правилно нещо" за компанията му, в която са заети 65 хил. души.В момента жените съставят около 17% от заетите в компанията, като тя ще има само 9 години да обърне тенденцията в тяхна полза. Според Макинзи това действие ще покаже, че BHP Billiton е сериозна и отговорна. В минния бизнес, пише Financial Times, процентът на жените от заетите е все още нисък. Изследване на база на миналогодишни данни показва, че сред първите 500 компании жените средно представляват 8% от членовете на бордове и 12% от директорите. Това пък не е изненадващо, имайки предвид характера на работата в минните компании."Чувал съм притесненията на някои служители, които мислят, че не сме достатъчно отворени и липсва разнообразие. Някои мислят, че жените не искат да работят в минната индустрия, а някои служители от мъжки пол имат притеснение, че може да ги дискриминираме или да не ги вземем предвид за повишение", коментира Макинзи, цитиран от FT. Според него никой няма да изпадне в неравностойно положение след новите промени, а точно обратното - ще имат еднакъв шанс. Той възнамерява да премахне "несъзнателната" предубеденост, заради която Макинзи смята, че жените са били на второ място вече доста дълго време.В следващите години обаче компанията ще има много работа, за да може да изравни броя на мъжете и жените в организацията. Изключвайки мерките срещу "несъзнателната" предубеденост, които главният изпълнителен директор смята да предприеме, изравняване може да стане или чрез многократно увеличаване на персонала (при положение че се наемат единствено жени), или чрез сериозното му стесняване (като трябва да бъдат съкращавани предимно мъже).Преструктуриране в такъв мащаб също може да се свържe с високи разходи за обезщетения. Най-вече това ще е проблем в мениджмънта на компанията, тъй като е практика в договорите им да има специални клаузи за обезщетение в случай на уволнение. Жените в съвета на директорите на BHP Billiton са 3 от 11-те членове, като новата политика се очаква да повиши присъствието им до около половината.За целта вече половината от новонаетите служители с висше образование са жени. Освен това в бонус схемата на директорите е включен като параметър и процентът на нарастването на дела на жените в работната сила. За всеки 3% повишение ръководството ще получава бонус.Трябва да се вземе предвид също така, че тенденцията в почти всички сектори е за съкращаване на дела на персонала, автоматизация и съответно орязване на разходите. Това пък би следвало да е още по-силно изразено при минна компания като BHP Billiton. Основните изкопаеми, които добива компанията, са мед, въглища, желязо и петрол, от които всичките изгубиха голям процент от стойността си в последните години.


description: Все по-големите шансове Фед да повиши лихвата през декември карат инвеститорите да продават облигации. Доходността по тях е основен индикатор за...

title: Доходността по 10-годишните американски облигации удари 4-месечен връх

maintext: Все по-големите шансове Фед да повиши лихвата през декември карат инвеститорите да продават облигации. Доходността по тях е основен индикатор за дългосрочните лихви в САЩ. Когато цените на книжата падат – тя се повишава. В сряда вечерта нивото й достигна 1.79%, което е най-високата стойност за последните 4 месеца. Поскъпването започна още миналата седмица, след като се вдигнаха залозите и за по-високи лихви през декември. Рекордно ниските им нива доведоха доходността до историческо дъно през юли от 1.36%.


description: И още: Вотът за президент- изборът ще е направен в Сарая; Иво Прокопиев: С Борисов и Пеевски имаме различна философия;

title: Мнения Daily: Случки, които казват всичко за България

maintext:
За за броени минути Висшият съдебен съвет успя да прегази закона два пъти.
© ГЕОРГИ КОЖУХАРОВ
Фотограф: Надежда Чипева
Медиите, които толкова дразнят г-н Борисов и архитектите на модела #КОЙ, са създадени на принципите на качествената журналистика и свободното общество.
В интервю по "Нова телевизия" премиерът Бойко Борисов сам си зададе въпрос и сам даде отговор, в центъра на който се оказах аз. Тъй като твърденията на г-н Борисов са неверни и манипулативни с цел да ме злепоставят, длъжен съм да отговоря, за да защитя името си.
В противоречивото си изложение по тази тема Борисов сам каза, че решенията за това кой да е министър и кой не е взимал сам – между другото и отговорността си е негова.
Доколкото съм имал отношения с ГЕРБ в през 2008-2009, те са били единствено институционални - в качеството ми на председател на най-голямата и уважавана тогава работодателска организация КРИБ, и като зам.-председател на Съюза на издателите. Всички срещи от онзи период, на които е присъствал Борисов, са били или с управителния съвет, или с цялата организация, писмено документирани и предварително обсъдени, основно по икономически теми, които засягат средата за бизнес. Лични отношения нямаме.
На 17 юни 2009 г. ГЕРБ подписа с КРИБ амбициозния пакт за стабилност. От края на 2008 г. световната икономика беше в жестока криза и единствено активното взаимодействие между бизнес и политици можеше да осигури меко кацане на икономиката и запазване на нейния потенциал. Същото споразумение беше подписано и със Синята коалиция.
Вярно е, че първият икономически екип на ГЕРБ в голяма степен споделяше ценностите на КРИБ (от оня период), част от хората в екипа бяха членове на организацията, но номинацията им за министри беше извършена изцяло по политическите механизми на ГЕРБ, с които КРИБ никога не е имал общо.
"Капитал" беше първата българска медиа, която още от 2009-2010 г. започна да предупреждава обществото за концентрацията на държавни пари в КТБ, за овладяването на медиите от политическата класа, за липсата на ефективен надзор и източването на банката чрез финансиране на кухи свързани лица.
Реакцията на засегнатите участници в тази грозна корупционна схема, която днес обществото нарича моделът #КОЙ, беше жестока. Чрез натиск от всички възможни държавни институции, данъчни проверки, оклеветяване чрез медийната машина на модела, включително физическа заплаха спрямо мен и семейството ми.
През 2010 г. беше получена оперативна информация в компетентните служби за подготвяно покушение срещу мен и семейството ми. И двамата с г-н Борисов бяхме информирани от съответните органи - аз като потенциален потърпевш, а той като министър-председател. В интерес на истината реакцията тогава беше адекватна и последваха множество действия.
Не знам доколко тогавашната заплаха срещу мен е била реална или форма на натиск, нямам представа за организаторите или поръчителите.
Намесването на името на г-н Цветан Василев в тази връзка е интерпретация изцяло на г-н Борисов, вероятно поради факта, че хронологически този случай беше след първите журналистически разследвания за КТБ или поради информация, с която аз не разполагам.
Като журналист, издател, предприемач аз винаги съм работил в частния сектор. Нямам и ден на държавна заплата, бизнесът ми не зависи от държавни поръчки.
Медиите, които толкова дразнят г-н Борисов и архитектите на модела #КОЙ, са създадени от мен и съмишленици на принципите на качествената журналистика и свободното общество. Не съм купувал вестници с кредити от КТБ, които да останат невърнати, а редакциите да бъдат подчинявани в политическа полза.
Като представител на бизнеса или издателската общност съм се стремял да подобря средата и шансовете за успех за всички предприемачи в България. Философия, която видимо нито г-н Пеевски, а и нито г-н Борисов за съжаление споделят. В резултат от 2009 г. насам България не се развива, а стагнира.
От анализ на Ясен Бояджиев за "Дойче веле""Аз съм човек на закона и на никого другиго", казва магистратът, представляващ Висшия съдебен съвет. "Винаги съм се ръководила от върховенството на закона", заявява председателката на Народното събрание, кандидат-президент. Премиерът пък постоянно повтаря "по-голям демократ от мене няма", което е горе-долу същото. Въобще трите власти са в забележителна хармония помежду си по отношение на законите и правото. Особено когато те им пречат.Според приетите промени в Закона за съдебната власт (ЗСВ) за административен ръководител на съд се назначава "съдия от същото или от по-високо ниво на орган на съдебната власт". Изключение се допуска само ако сред кандидатите няма такъв съдия или пък ако той не отговаря на останалите изисквания за длъжността - високи професионални и нравствени качества и "много добра" или "добра" оценка от атестирането. При избора на шеф на административен съд в областен град, проведен миналата седмица, няма никакво основание за такова изключение, защото сред кандидатите има съдия, който напълно покрива всички изисквания, изрично е подкрепен от колегите си, а и всички членове на съдийската колегия на Висшия съдебен съвет (ВСС) са съгласни, че е отличен юрист и се справя много добре. Въпреки това обаче осмина (срещу пет) членове на ВСС избраха за председател друг съдия, който не отговаря на законовата норма, защото е от по-ниското (районно) ниво на орган на съдебната власт.В интерес на истината, но без връзка с конкретния случай, заради лобистки интереси или откровена глупост Народното събрание нерядко приема неясни, противоречиви, неприложими и дори напълно безсмислени законови текстове. Преките противоречия с конституцията също не са изключение - промените в Изборния кодекс са кристален пример.Според същите промени в ЗСВ магистрат може да бъде отстранен само ако е обвиняем за престъпление, свързано с правораздаването. Отстраняването от работа има краен срок от 1.5 години - ако делото се точи безкрайно. Точно такъв е случаят с бивш шеф на апелативно съдилище, отстранен още преди две години и половина. Но вече над два месеца ВСС (същите осем членове) отказва да се произнесе по молбата му.Така за броени минути ВСС успя да прегази закона два пъти. Както обясни магистратът, представляващ ВСС, законът бил неясен и противоречив и затова стигнал до извода, че няма да се ръководи от него. Както каза председателя на Върховния касационен съд: "Стигнали сме дъното и продължаваме да копаем надолу."Тайно и свръхскоростно изпълнителната власт предаде на Турция седем нейни граждани, за които Анкара твърди, че са политически противници на Ердоган. Както при бизнесмена Бююк през август, нямаше да научим нищо, ако не бяха турските медии, тъй че е твърде вероятно да има още много подобни случаи. Става дума за драстично нарушаване на предвидените във вътрешното и международното законодателство права и процедури. Дори нелегалните имигранти (които влизат без паспорти) или доказани джихадисти се ползват с повече права на българска територия. Целта е очевидна: да се угоди на турския президент.Но над всичко блести тълкуванието на председателката на българския законодателен орган и вероятен бъдещ президент: "Преди всичко е националният интерес на държавата пред защитата на отделни права." С което тя решително зачеркна ценностите и принципите на съвременната европейска правова държава, за да ги замени с откровено съветска доктрина.Идват избори, а голяма част от гласоподавателите, системно сплашвани ("задават се пълчища от бежанци", "съществуването на държавата е поставено на карта", "полагам огромни усилия да запазя целостта на България"), мислят точно така. Дано не им се наложи да изпитат на гърба върховенството на определяния по нечие усмотрение "национален интерес".Христо Иванов, бивш правосъден министър, пред телевизия BITПоложението в момента не е много оптимистично, но въпреки това запазвам оптимизма си в дългосрочен план – има избори, ние ще гласуваме, но изборът на предстоящия вот за президент ще бъде направен в Сарая. Социологическите проучвания показват, че двамата водещи кандидати при балотажа ще бъдат на кантар. Гласовете на ДПС ще решат нещата. Очевидно ходът на ДПС да анонсира своя кандидат е за да се знае с точно колко гласа участват и впоследствие да ги фактурират. Те анонсираха, че стоят зад Пламен Орешарски, т.е. ще направят сделката видима, което означава, че си качват много цената и поставят премиера, който ще иска тези гласове, в положение не просто да ги иска, а да му се налага да обясни публично това. А когато се налага през медии, означава, че есемесите, които са кръвообръщението на българската власт, явно вече не работят и трябва през медиите да се анонсира излаз към властта. Тоест на практика се предлага сделка.Сигурен съм, че в момента са на масата и ще бъдат договорени два предстоящи избора: през пролетта - на председател на Върховния административен съд, и през есента - на следващия Висш съдебен съвет (ВСС). Тези, които ще направят договорката, няма да допуснат грешката на Фидосова в съдебния съвет да влязат прилични хора. Шест човека са в момента.Аз не съм последният мохикан на съдебната реформа. Има много хора, които продължават да се борят за нея, включително отвътре. Изглежда, в бързината се престараха и начело на Върховния касационен съд и Софийския градски съд бяха избрани свестни хора – Лозан Панов и Калоян Топалов. Не бива да забравяме, че във ВСС има опозиция, която води много тежка война и обществото трябва да подкрепя тези хора.Поредната порция от разговорите от "Яневагейт" е банален кухненски разговор на онзи кръг от хора, които се разпореждат със съдбата на страната. Множество такива разговори и в момента се случват. Затова трябва да бъде направена независима проверка на записите на тези разговори.Докато продължава тази безотговорност, България ще се движи с по няколко милиарда на година загуби.Единственият начин да се мръдне от мъртвата точка е отстраняването на Сотир Цацаров като главен прокурор. Ключът е в Цацаров. Само че той е сложен там, за да държи ключа и да не го слага в ключалката и докато няма смяна на ръководното място в прокуратурата, не можем да очакваме никаква промяна.Докато продължава тази безотговорност, България ще се движи с по няколко милиарда загуби на година. И трябва да си дадем сметка колко още милиарда ще изчезнат безконтролно и безотговорно до 2020 г., когато изтича мандатът му.Съиздателят на "Капитал" и "Дневник" Иво Прокопиев отговори във "Фейсбук" на твърденията на премиера Борисов от понеделник сутрин в интервю за "Нова". В него министър-председателят избегна въпроси, свързани с Делян Пеевски, а вместо това атакува Прокопиев, като го упрекна, че бизнесменът му е влиял при назначения на министри в първия кабинет и че сега искал да дестабилизира ГЕРБ.


description: Регулаторните промени в САЩ се очаква да донесат нови клиенти

title: BlackRock намалява таксите по част от фондовете си

maintext:
© BRENDAN MCDERMID
Изследване на Morningstar предвижда 1 трлн. долара да влязат за пасивно управление
От BlackRock смятат, че със съкращаването на таксите фондовете на компанията ще станат един от основите стожери в пенсионното осигуряване в САЩ. Предпоставка за това са новите регулации в сектора, въведени от администрацията на президента Барак Обама.
Промяната в закона внася изменения в дейността на мениджърите, които управляват пари, заделени за пенсия. Операциите с този тип капитал дават правото на данъчни облекчения. Цената обаче е ограничаването на броя инструменти, така че да се избягва по-високият риск. Промяната в законодателството цели да премахне и възможни конфликти с допълнителни ограничения, които да поставят интересите на спестяващия пред този на брокера.
За разлика от кредиторите в случая на закона "Дод-Франк" BlackRock е в благоприятна позиция, след като новите регулации бяха въведени през април тази година. Очаква се във фондовете на компанията да потече капитал, тъй като пасивният мениджмънт избягва конфликтите на интереси като по-чести и повече сделки, които да генерират комисиони. Стратегията предполага единствено ребалансиране на портфейла, така че да следва индекс или друг подбор на активи, но не и избиране на най-доходоносните сред тях. Намаляването на таксите пък ще бъде компенсирано от нови клиенти. Изследване на Morningstar показва, че около 1 трлн. долара могат да се преминат под пасивен мениджмънт.
Понижаването на таксите от страна BlackRock е част от нарастващата ценова конкуренция в сектора, която може да бъде свързана с регулациите. Fidelity Investments прибягна до тази стъпка през месец юни, понижавайки таксите по собствените си фондове. През последната година 437.3 млрд. долара са влезли във фондове с пасивен мениджмънт, като 303.34 млрд. от тях са напуснали активното управление, пише WSJ. По-ниските такси привличат клиенти, защото доходността за акционерите относително се покачва, а рискът остава същият.
BlackRock обяви, че ще понижи таксите по част от борсово търгуваните си фондове (ETF), съобщава Wall Street Journal. Най-големият паричен мениджър ще свие разходите за потребителите върху продукти, базирани върху индекса S&P 500 (от 0.07% до 0.04% от нетната стойност на активите (НСА), и облигации (от 0.08% до 0.05%). Промяната ще обхване 216 млрд. долара от активите на BlackRock, като е продиктувана от смяната в законодателство.Орязването на разходите ще изравни засегнатите ETF-и с по-евтините индексни фондове на другия голям играч в сектора - Vanguard Group. Това не е типично за двете форми на инвестиране, тъй като управлението на ETF предполага допълнителни разноски, свързани с формата му на борсово търгуван продукт. Индексният фонд, от друга страна, освен оперативните си разходи има разноски по ребалансирането на портфолиото си, за да следва това на индекса. И двата продукта имитират доходността на пазара."Ние смятаме, че новите правила ще имат голям ефект върху управлението на активи по същия начин, по-който законът "Дод-Франк" въздейства на банките", заявява главният изпълнителен директор на BlackRock Лоурънс Франк, визирайки закононодателните промени от 2010 г., които наложиха множество ограничения на банковия сектор.


description: Институцията обмисля да понижи сумата на облигациите, които изкупува

title: ЕЦБ може да затегне леко монетарната си политика

maintext:
© В© Kai Pfaffenbach / Reuters
Изявленията на ЕЦБ раздвижиха пазара на облигации.
Двугодишната програма на улеснения, която приключва през март 2017 г., обаче може да направи внезапен завой. ЕЦБ изрази намерение сумата на улесненията месечно да започне да спада с 10 млрд. евро, като не даде определена дата, от която започва ограничението.
Задънена улица
Поради тази причина през септември Bank of Japan смени акцента на монетарната си политика. Институцията реши да опита да поддържа лихвения процент по 10-годишните ДЦК на правителството, фиксиран в определени граници. Тъй като той обичайно се приема за безрисков, влиза в изчисляването на другите лихвени проценти в икономиката. Вследствие на количествените улеснения Bank of Japan притежава около една трета от облигациите, без да постигне конкретни резултати.
Какво може да направи ЕЦБ?
Резултатите от тази политика бяха разкритикувани и от главните икономисти на ЕЦБ. Тя удари по финансовите резултатите на банките, понижавайки възможността им да генерира приходи. В резултат на това от началото на годината европейските банковите акции губят около 20% от стойността си, пише WSJ. Главният икономист на ЕЦБ Петер Прает заяви във вторник, че това може да доведе до противоположен на желания ефект - ограничаване на кредитирането. Според него с поевтиняването на акциите на банките те стават по-консервативни към своите клиенти.
Европейската централна банка (ЕЦБ) показа колебание относно политиката си на количествени улеснения. Ежемесечно институцията изкупува държавни и корпоративни облигации на стойност 80 млрд. евро с цел да улесни кредитирането и да покачи инфлацията в еврозоната.Това раздвижи пазара на европейски ДЦК, покачвайки доходността им. Извън ефекта върху пазара новината даде сигнал, че ЕЦБ може да е поредната монетарна институция, която изпитва колебания в ефективността на количествените улеснения."Количествените улеснения, каквито ги познаваме, са в задънена улица. Оказа се, че броят на облигациите, които могат да бъдат купени, не е безкраен, а не всички инвеститори искат да се разделят с тях", коментира Фредерик Нойман от HSBC. Същевременно програмите за изливане на евтини пари в икономиката все още не са довели до основната цел на централните банки в развитите икономики - 2% инфлация.Федералният резерв на САЩ приключи с количествените улеснения още през 2014 г. Оттогава насам централната банка се е отдала на поддържане на ниски лихвени проценти. Политиката все още не води до очаквания ръст в потребителските цени.ЕЦБ обаче не може да премине към контрол на лихвените проценти. Институцията отдавна изчерпа набора си от монетарни инструменти, като вкара основния лихвен процент в негативните стойности още през юни 2014 г."Стигнали сме точка, в която допълнително орязване на лихвите ще понижи още повече рентабилността на банките, а също така ще има непредвидим ефект върху еврото", коментира Марко Вали от UniCredit, цитиран от WSJ. Началото на количествените улеснения в еврозоната запратиха общата европейска валута на най-ниските ѝ равнища от началото на века, ограничавайки допълнително възможностите пред ЕЦБ.


description: Три дузини полицаи, прокурори и агенти на ДАНС впрегнати да разследват измама с еврофондове за 60 хил. лв.

title: Близки до ГЕРБ са задържани при разследването в рибарската агенция

maintext:
© Надежда Чипева
Измама с еврофондове в размер на 59 хил. лв. седи в основата на акцията, която МВР, ДАНС и прокуратурата са провели във вторник и при която бяха арестувани началника на Изпълнителна агенция "Рибарство и аквакултури" (ИАРА) Янчо Янев, инспектора Златин Георгиев и председателя на несебърското сдружение "Морски звуци" Петър Генов. През 2015 г. Генов е бил кандидат за общински съветник в листата на ГЕРБ за общински съветници. Янчо Янев също е близък до управляващата партия.В разследването, което се наблюдава от Специализираното звено "Антикорупция", са се включили общо 13 разследващи екипа, съобщи на брифинг в прокуратурата Румяна Арнаудова, говорител на главния прокурор Сотир Цацаров. Тя отказа да разкрие кога и по какъв повод е образувано разследването, за да не попречи на бъдещи разкрития.Румяна Арнаудова съобщи, че към вторник следобед се провеждат разпити пред съдия на свидетели, но вече било ясно, че тримата задържани ще бъдат привлечени към наказателна отговорност.Тезата на прокуратурата е, че фирмата "Капитан Зет" ЕООД е представила неверен документ – разрешение за улов на калкан, за да получи 59 хил. лв по оперативната програма за развитие на сектор рибарство. Документът бил подаден от едноличния собственик на фирмата и неин управител Бонка Тодорова. Тя обаче не осъзнавала, че документацията е невярна, а била заблудена за това от нейния зет Златин Георгиев, който в момента работи като инспектор в ИАРА, но до февруари 2015 г. е бил собственик и управител на "Капитан Зет". Той е обвинен като извършител на измамата. Негов помагач, според прокуратурата е Петър Генов, а техен съучастник - изпълнителният директор на ИАРА Янчо Янев.От прокуратурата не уточниха точно по какъв начин Янчо Янев съдействал за измамата, но казаха само, че има доказателства, че е знаел, че "Капитан Зет" е представило неверни документи.Прокурор Румяна Арнаудова каза, че Петър Генов е председател на неправителствената организация "Морски Звуци", а в това сдружение преди това е бил и Янчо Янев, очевидно намеквайки за връзка между тях.Всъщност Янев никога не бил член на "Морски Звуци" (учредено, за да получи 382 хил. лв. по Оперативна програма развитие на сектор Рибарство през 2014 г.). Всъщност двамата са в управлението на Местната инициативна рибарска група "Поморие-Несебър", създадена също за усвояване на европейски средства.Парите, които "Капитан Зет" е получила били за скрапиране на риболовен кораб НС 1078. Те били изтегляни на различни траншове от Петър Генов, който бил пълномощник на фирмата.Румяна Арнаудова заяви, че са били иззети множество доказателства – документи и компютри и в случай, че бъдат открити нови данни, щяло да има нови обвинения. Тя каза, че ще бъде поискано от съда да отстрани от поста Янчо Янев.През последната година прокуратурата не може да се похвали нито с успешни разследвания за мащабни злоупотреби с еврофондове, нито за корупционни престъпления.Йордан Господинов, изпълнителен директор на Асоциацията на производители на рибни продукти коментира пред "Капитал", че "в последните години много често сменяха директорите на тази агенция и това водеше до сътресения в сектора. В ИАРА имаше много добри експерти, някои бяха уволнявани, някои сами напуснаха, но така или иначе, ИАРА не беше стабилна. А административният капацитет се гради с години и не е нормално през шест месеца да се сменя ръководството."Той каза, че е изненадан, защото "сегашното ръководство най-малко има отношение към старата програмата. Тя вече беше приключила и сегашният изпълнителен директор не е подписвал договорите, те са подписани преди години и само трябваше да бъдат изплатени от фонд "Земеделие".По оперативна програма за развитие на сектор "Рибарство" в периода между 2007 г. и 2014 г. България усвои 63, 7 млн. евро, или около 75% от целия бюджет на програмата. Мярка 1.1. предоставяше публично финансиране за прекратяване на риболовна дейност, като подпомагаше безвъзмездно проекти за нарязване на риболовните кораби за скрап, пренасочването им към други дейности извън риболова, или превръщането им в кораби музеи или изкуствени рифове.Новата оперативна програма за морско дело и рибарство, която ще се прилага в периода 2014-2020 г. тръгна с голямо забавяне, след като първият й вариант беше върнат от Брюксел с над 270 забележки. Нейният бюджет е 113 млн. евро. В новия период тя няма да се управлява от ИАРА, а от Министерството на земеделието и храните. Агенцията запазва само контролните си функции по надзора на риболова.


description: В понеделник суровината поскъпна с над 3%. Инвеститорите бяха окуражени от уверението на Саудитска Арабия, че ОПЕК ще започне да ограничава...

title: Петролът остана на годишен връх

maintext:
В понеделник суровината поскъпна с над 3%. Инвеститорите бяха окуражени от уверението на Саудитска Арабия, че ОПЕК ще започне да ограничава предлагането през ноември. Организацията смята да премахне 400 хил. барела от пазара. В понеделник президентът на Русия Владимир Путин заяви, че страната му (чийто добив достигна премина 11 млн. барела на ден) ще подкрепи ОПЕК.
Петролът започна сесията с понижение. Цената на WTI спада с 0.19% в началото на европейската сесия до 51.24 долара, а сортът Брент губи 0.21% до 53.03.
Информацията е актуална към 8:30ч.


description: Банката трябва да си осигури средства, за да посрещне глобата, която трябва да плати в САЩ. Според изданието няколко банки и финансови компания са й...

title: Bloomberg: Deutsche Bank преговаря с инвеститори за финансова помощ

maintext: Банката трябва да си осигури средства, за да посрещне глобата, която трябва да плати в САЩ. Според изданието няколко банки и финансови компания са й предложи да й помогнат при увеличение на капитала с до 5 млрд. евро – това е таванът на капитала, който банката може да набере без одобрение от общото събрание на акционерите. Не е изключено обаче да се иска съгласието им и за набиране на по-голям капитал. Глобата, която застрашава Deutsche Bank в САЩ е 14 млрд. долара, но според различни източници тя може да падне наполовина и повече.


description: Финансирането за сектор "Тютюн" ще бъде осигурено и за следващата година, Всички общини трябва да подготвят планове за действия при кризисни ситуации на бедствия и аварии, Китай изстреля ракета с космическия кораб "Шънджоу 11" с двама души на борда, Делът на доказаните персонални лекарски грешки, свързани със страдание или смърт на пациент, в българските болници е 8.2%, Почти двойно повече мигранти са били задържани при опит да влязат в страната

title: Вечерни новини: 17 октомври

maintext:
На снимката: Китай изстреля ракета за най-продължителния полет на свои космонавти
Китай изстреля ракета с космическия кораб "Шънджоу 11" с двама души на борда, които трябва да извършат най-продължителния полет на националната космическа програма. Те ще прекарат 30 дни в експерименталната орбитална лаборатория "Небесен дворец 2", където освен научни опити ще тренират овладяване на аварии и извънредни ситуации и оказване на първа помощ. Целта е да се натрупа информация и опит за първата китайска орбитална станция с постоянен екипаж, която да заработи около 2022 г. Президентът С...


description: Главният изпълнителен директор на Worldcom пред "Капитал"

title: Тод Линч: В PR бизнеса днес е най-важно да си бърз и адаптивен

maintext:
"Колкото да говорим за дигитализиране, основният принцип в PR-a винаги ще бъде доброто разказване на истории."
© Цветелина Белутова
Тод Линч е главен изпълнителен директор на международната PR асоциация Worldcom, която обединява независими PR агенции от цял свят . Основната му цел е да развие нова глобална стратегия на Worldcom, която включва приемане на нови партньори и разраства не на групата на повече пазари. Преди да заеме ръководния пост през 2013 г., Линч е бил вицепрезидент "Връзки с клиенти" в американската агенция St. John & Partners, тогава също партньор на организацията. Линч е бил и член на бор д а на директорите на Worldcom за Америка. Професионалният му опит включва над 25 години практи ка в PR индустрията с фокус върху стратегически я и кризисен мениджмънт. Тод Линч беше в София за годишната среща на Worldcom и разговаря с "Капитал" за промените, които претърпява PR индустрията под трансформиращата сила на социалните мрежи и как бързината е ключова за успеха на PR специалистите днес.
Как се промени PR бизнесът през последните няколко години?
PR
PR
PR
PR
PR
PR
Преди години PR
експертите
PR
PR
Как навлизането на дигиталните технологии промени PR бизнеса?
Кои са Worldcom
Международната PR асоциация Worldcom обединява общо 89 независими агенции от цял свят, които обслужват над 3 хиляди б ранда. Сред тях са Yahoo, Warner Bros, ABC и др. За 2015 г. о бщият приход на PR агенциите, част от Worldcom, се равнява на 288 млн. д олара. Основната цел на организацията е да създава дългосрочни партньорства между членовете й, както и да стимулира споделянето на опит и умения в комуникационния бизнес. Компаниите, част от Worldcom, работят в сферата на дигиталните комуникации, корпоративните комуникации, изграждането на бранд, връзки с медиите, кри з и с ен мениджмънт и др. През 2006 г. към групата се присъединява и българската PR агенция Janev&Janev.
индустрията се промени по много и различни начини. Една от най-ключовите промени е скоростта на новините и начинът, по който се развиват историите в социалните мрежи. Имаме по-бърз и директен достъп до всичко и затова трябва да отговаряме по-бързо. Това е промяна, която засегна кактоиндустрията, така и медиите. Очевидно каналите и инструментите, които са достъпни на пазара, са различни. Сега можем да създадем история в рамките на един час, и то на много места едновременно – в печатна медиа, в онлайн медиа, в социалните мрежи, откъдето хората ще вземат новината и ще я разпространят по други канали. Начинът, по който новините стават "вирусни", е изумителен. А ефективният начин, по-който разказваме истории, е по-важен от всякога.Друга важна промяна в-а е директният достъп до хората. В допълнение на медиа стратегията като част откампанията трябва да има и стратегия към служителите, и към клиентите. Ако например даден клиент има проблем, той може да говори директно с компанията, и то пред много хора. Компанията също има възможност да отговори незабавно на клиента, но също го прави пред очите на много хора. Начинът, по който се излагат нещата пред публиката, е много по-различен, което е по-скоро добре. Създава предизвикателството да бъдеш бърз и много умен.Интересна промяна е креативният елемент, който все по-често присъства в-а, особено при лансирането на нов продукт или услуга. Дори при благотворителните кампании вече не става дума само да напишеш чек, да го държиш и да се усмихваш. А трябва да създадеш цялостна програма - по-интерактивна и по-бързо достигаща до аудиторията. Необходимостта от креативност е много по-голяма днес и това е вълнуващо.Традиционното определение на-а преди беше връзка с медиите и този вид взаимодействие все още е изключително важен за индустрията. Инструментите се промениха, появи се нуждата от креативни начини за представяне на информацията - инфографики и повече промоционални материали.бяха хората, които пишат добре, работят върху прессъобщения, общуват си с публиката и това все още е много важно. Но сред днешните-и виждаме социални и дигитални специалисти, работи се много повече по стратегия и много повече с проучвания. Уменията наагенциите еволюират заедно с начина, по който хората консумират информацията.Глобализацията и достъпът до информация ще стават все по-бързи. Може би в момента това е най-ниската скорост, на която сме свидетели. С всеки изминал ден нещата се забързват все повече.Заради бързата скорост, с която се осъществява комуникацията, трябва повече да се следи какви са реакциите на хората. Особено това, което се случва онлайн. И съответно трябва да има стратегия и план как да се отговаря. Да, бързо е, да, хората имат по-голяма възможност да изразят мнението си, което е по-скоро хубаво, но също така може да отговориш на всички само чрез един човек, вместо да приемаш хиляди комплименти или хиляди оплаквания. Имаш възможност да разрешиш проблема просто като отговориш на един потребител. Така може да достигнеш отново по-бързо и лесно хората, които са част от разговора и следят комуникацията. Може да разглеждаме ситуацията като предизвикателство или проблем, но също така и като възможност да блеснеш и да покажеш най-доброто от себе си.Социалните мрежи са просто нов канал с нов вид информация в тях. За повечето кампании използваш различни инструменти, защото достигаш до хората по различен начин на различни места. По начина, по който хората реагират, може да се открие коя е най-вдъхновената група от клиенти, която да се превърне в посланик на идеята и да я разпространи към другите. Чрез групите, които хулят, можеш да си отговориш на въпросите защо и как да адресираш съобщението, така че да бъде разбрано от различните хора. По-широкият достъп до хора и по-бързата комуникация всъщност създават по-голяма база данни, върху която могат да се вземат решения. Има книга, наречена "Прегърни тези, които те мразят" (Hug your haters - бел. ред.). В нея става въпрос не само да оценяваш лоялните и щастливи клиенти, но да оценяваш и това, което получаваш от хората, които ти дават различна, дори и негативна информация.И все пак, макар че говорим за нови технологии, дигитализиране, това, което прави PR-a интересен, е, че основните принципи продължават да важат - доброто писане, доброто разказване на истории, доброто планиране. Качествената работа ще бъде винаги ценена и търсена.Това е дълъг процес, но най-важното е да бъдеш сред и част от общността, към която си насочен, било то физически или дигитално. Важно е да бъдеш достатъчно информиран за тях и проактивен. Едно е да кажеш нещо, друго е да го осъществиш. Важно е да държиш разговора и цялостната комуникация близо до бранда си.Преди да стана директор на Worldcom, практикувах професията в продължение на 25 години, занимавах се много с кризисен мениджмънт. Това, което научих от него, е, че хората не те съдят по грешките, които правиш, а по начина, по който реагираш след това. Хората правят грешки, компаниите също, важното е как реагират след тях. Последващите действия говорят много за брандовете - през тях те могат да изпъкнат и да се харесат на хората. Големият проблем идва тогава, когато няма никаква последваща реакция и компаниите опитат да забравят или прикрият грешката.Комуникациите ще продължат да работят в креативна посока, ще продължи търсенето на добро разказване на истории, ще събират хората по-близо и по-бързо. Професионалистите в своя занаят трябва да умеят да се превръщат и в негови ученици, защото средата бързо се променя. Трябва постоянно да се образоват от най-добрите в света, четейки техните трудове, и да успяват да преработват бързо новата информация и да се адаптират към нея. Добрите професионалисти винаги искат да научават и да се развиват в областта си.


description: Доклад на Световната банка показва, че са необходими 1 трлн. долара годишно за намаляване на риска от бедствия

title: Климатичните промени заплашват с бедност 80 млн. градски жители

maintext:
Около 881 млн. градски жители живеят в гета
© STRINGER/INDIA
Около 77 млн. градски жители в света ще изпаднат в бедност до 2030 г. заради климатичните промени. Опасността може да се предотврати, ако правителствата инвестират общо около 1 трлн. долара годишно в инфраструктура и подобряване на градската среда. Инвестициите ще струват скъпо особено на развиващите се страни, но без тях рисковете за градовете са огромни предвид нарастващото население и миграцията. Ако градовете не успеят да направят инфраструктурата си адекватна на бедствия и климатични пробле...


description: Централните банкери се събират днес във Франкфурт, за да дискутират бъдещето на монетарната политика в еврозоната. ЕЦБ намекна, че количествените...

title: Еврото остава на тримесечно дъно спрямо долара преди срещата на ЕЦБ

maintext:
© В© Kai Pfaffenbach / Reuters
Централните банкери се събират днес във Франкфурт, за да дискутират бъдещето на монетарната политика в еврозоната. ЕЦБ намекна, че количествените улеснения може да бъдат ограничени до края на програмата през март 2017г. В момента месечно се вливат 80 млрд. евро в икономиките на ЕС, като се изкупуват ДЦК и корпоративни облигации. Общата европейска валута се котира почти без промяна срещу 1.0978 долара. Паундът поевтинява с 0.09% до 1.2280, йената понижава курса си с близо четвърт процент до 103.72, а швейцарският франк остава непроменен на 0.9889 за долар.Информацията е актуална към 11:05ч.


description: В Париж емисията на алкохолния производител Pernod Ricard поскъпва с близо 2%. Нови регулации в САЩ предвиждат да улеснят вноса на ром от Куба,...

title: Акциите на компаниите от суровинния и енергийния сектор раздвижиха европейските борси

maintext:
© Ina Fassbender
В Париж емисията на алкохолния производител Pernod Ricard поскъпва с близо 2%. Нови регулации в САЩ предвиждат да улеснят вноса на ром от Куба, където компанията има производство. САС 40 се покачва с 0.86%, а емисията на Total поскъпва с над 1%, подкрепена от растящата цена на петрола. DAX се покачва с 0.60% във Франкфурт, като почти всички емисии в индекса отчитат повишения. Книжата на енергийния производител RWE поскъпва с 1.37%. FTSE 100 започна търговията в Лондон с 0.75% , като акциите на Rio Tinto се повишават с 1.89%, а тези на Glencore поскъпват с 1.51%.Информацията е актуална към 10:20 ч.


description: И още: Разходите за пенсии растат с 80% за 8 години; "Яневагейт" - "Бойко и Делян винаги са партия"

title: Мнения Daily: След президентските избори

maintext:
© Капитал
При всички сценарии изходът от тези избори ще е значим и той ще доведе до определена раздяла. Общата формула е:
Този резултат ще изкуши ГЕРБ да направи още по-рязък "патриотичен завой" и да пробва кабинет на малцинството с ПФ, осигурявайки си подкрепата на "Атака", ексбарековците и т.н. независими.
3) Цачева губи на втори тур от Радев: Бай Ганьо Руснака побеждава Бай Ганьо Американеца и започва да изисква промяна на цялостната политика на страната. Първo, оставка на правителството и нови предсрочни избори. Вторo – натиск за отваряне на разнообразни руски проекти: от "Белене" до лобиране пред ЕС за отпадане на санкциите спрямо Русия. Следва купуване на руски МиГ-ове други. Страната се "орбанизира", говоренето срещу ЕС, НАТО и бежанците става новата "нормалност".
4) Цачева губи на втори тур от Каракачанов: България се орбанизира с друг Бай Орбан в главната роля. ГЕРБ се "патриотизира", за да се понесе по националистическата вълна. Някои виждат в това спасение, други – плъзгане към протофашизъм или просто загуба на ценно време за страната. Вторите са прави.
5) Цачева губи на втори тур от Трайков: България е успяла да надскочи себе си в момент, когато голяма част от цивилизования свят се проваля грозно на сравнително ниска летва.
Въпреки нуждата от тях националните катарзиси са изключително рядък феномен. По-рядък са дори от личностните катарзиси. Далеч по-разпространени са предсрочните парламентарни избори, които като че ли прозират зад всеки един от разгледаните варианти.
Из "Яневагейт"
"Бойко и Делян винаги са партия"
Мондешки: Те т'ва искат. Ти нали разбираш, че Бойко вижда как му се изплъзва делото КТБ. Щот' Делян явно няма да може да го оправи сетне.
Янева: Глупости. Те винаги са играли партия. Няма никакъв смисъл. Той няма друг начин... Няма друг начин. Първо, те винаги са играли партия, второ, той - Делян, добре разбира, че властта е в момента в него и той няма как да го... да не беше в него, да го притисне и да го излъже, ама сега няма как. Още повече, нали се сещаш, че синдиците трябва да минат и през министъра на финансите. Без Бойко да даде одобрение, и министърът на финансите няма да даде.
От поредния "епизод" записи на разговорите между бившите съдийки Янева и Ченалова, разпространени от сайта "Биволъ".
Бюджетна политика
Разходите за пенсии растат с 80% за 8 години
От текст на Николай Славков в бюлетина на ИПИ
Акцент
За 8 години сумата за пенсии расте от 4.7 на 8.5 млрд. лв., а делът на пенсиите от БВП - от 7.4% на 9.8%.
Данните за изпълнението на консолидирания бюджет през периода 2007 - 2015 г. сочат, че нито икономическата криза, нито бавното възстановяване след нея са попречили на управляващите да харчат все повече и повече. Най-голямо увеличение при държавните разходи се наблюдава при разходите за пенсии - с почти 80% - от 4.7 млрд. лв. на 8.5 млрд. лв., въпреки че те бяха замразени през периода 2010 - 2012 г. Съответно делът на пенсиите от БВП се увеличава от 7.37% на 9.80%. Номиналният размер на тези разходи расте за целия период, като през 2009 г. при свиваща се икономика ръстът при разходите за пенсии е повече от 15%. До 2011 г. пък той е изпреварващ спрямо ръста на всички държавни разходи като цяло.
На база на данните за бюджетните разходи могат да се обособят следните 4 периода:
1) До края на 2009 г. : непрекъснати увеличения на пенсиите и допълнителни социални плащания. Силният ръст на инвестициите и бурното икономическо развитие, както и последвалите го по-високи бюджетни приходи водят до нарастване на доходите, вкл. и пенсиите. През първата половина на 2009 г.- последните месеци на тройната коалиция и забавяща се икономическа активност, има 2 повишения на пенсиите, а таванът им се увеличава от 490 на 700 лв. Номинално разходите за пенсии се увеличават с 15% спрямо предходната година, докато ръстът при консолидираните разходи е малко над 1% на фона на реален спад на БВП.
2) От 2010 г. до 2012 г.: период на бюджетни спестявания и замразени доходи. През 2010 г. се увеличават само вдовишките надбавки с 5% и се въвежда диференцирана добавка за старост. Въпреки това разходите за пенсии скачат от 65 млн. лв. на малко над 7 млрд. лв. Причината е вдигането на пенсиите от 1 април и от 1 юли 2009 г., което автоматично води до ръст на пенсиите на годишна база и през първата половина на 2010 г. Важно събитие от 2010 г. е и началото на пенсионната реформа на първия кабинет "Борисов", което доведе до почти 30% ръст на новоотпуснатите пенсии за 2010 г.
През 2011 г. пак увеличени вдовишките добавки, което струва между 54 и 59 млн. лв. Разходите за пенсии за цялата година са със 110.3 млн. лв. по-високи, а през 2012 г. - с малко над 125 млн. лв. Причината е увеличението на минималната пенсия от 136.08 до 145 лв. В същото време обаче новоотпуснатите пенсии през годината са с 20 000 по-малко, което се дължи на започналата през 2010 г. пенсионна реформа.
3) Периодът 2013 - 2014 г. : сериозна политическа нестабилност и растящи разходи. И през двете години има увеличение както на минималната пенсия, така и на тавана за пенсиите. През 2013 г. разходите за пенсии набъбват с 528 млн. лв., а през 2014 г. - с нови 374 млн. лв. 2014 е годината, в която се обръща тенденцията новите пенсионери да намаляват. "Замразената реформа" от правителството на Пламен Орешарски в този период дава стимул на работещите в пенсионна възраст да се пенсионират, изпреварвайки бъдещи промени в системата.
4) През 2015 г. : ускоряване на икономическия растеж, движен основно от външни за страната фактори. Това, изглежда, притъпява натиска за реформи, което води и до продължаващо увеличаване на разходите за пенсии. Освен че новите пенсионери продължават да се увеличават заради спряната реформа, увеличение има също и при тавана на пенсиите, и при минималните такива. Разходите за пенсии достигат рекордните почти 8.5 млрд. лв.
През юли 2015 г. пенсионната реформа бе възобновена, но с компромис – вместо увеличение на възрастта и стажа за придобиване на право на пенсия с четири месеца, какъвто беше замисълът през 2010 г., новото увеличение на възрастта за пенсиониране е с между 1 и 4 месеца на година в зависимост от категорията труд, пола и конкретната бъдеща година. Нововъведената минимална възраст за пенсия в силовите ведомства пък е с гратисен период от 3 години. Така през първото полугодие новите пенсионери там са 3 пъти повече в сравнение с предходната година.
От анализ на Даниел Смилов за портала "Култура"Време е да се направят някакви прогнози за ефекта на президентските избори върху българската политика в средносрочен план.Bye-bye, Бай!Според две от трите сериозни социологически прогнози това е по-вероятният вариант и той би дал възможност на почти всички гореизброени байовци и байки да останат по местата си. Все пак нюансите са важниТрайков печели над 200 000 гласа: Само тогава има теоретичен шанс остатъчният РБ да остане в правителството: в противен случай ДБГ са заявили, че ще се изтеглят. Оставането е по-скоро илюзорно обаче. Самият Борисов направи ясни намеци, че "седемте министри" (sic!) на реформаторите са им много. Всъщност при почти всички подварианти РБ най-вероятно или ще напусне, или ще бъде поканен да напусне управлението скоро след изборите. В този смисъл Бай Ганьо Европееца го очаква по-скоро опозиционен период. При силен резултат Трайков обаче може да стане водеща фигура в по-дисциплинирана дясна формация с ясен и непротиворечив облик. Ако такава се случи изобщо.Много силно представяне на Радев: Това ще отвори поле за разговори за "голяма коалиция" между ГЕРБ и БСП. Или поне ще даде възможност на ГЕРБ да плаши сегашните си партньори с такава. Едва ли БСП биха се съгласили да влязат в управлението преди предсрочни избори обаче.Каракачанов със силно трето място:Гласовете на Орешарски отиват за Цачева на втори тур: Ако Цачева спечели с гласовете на ДПС, "патриотичният завой" ще стане по-скоро невъзможен, а вариантите, които се отварят при такова развитие на нещата, са максимално благоприятни за Бай КОЙ (и огледалния му образ) в краткосрочен план, но са потенциално убийствени за ГЕРБ в средносрочен. Връзката, която всички подозират, би станала най-после явна.Разпръсване на "десен" вот на първи тур и мобилизацията му на втори могат да станат причина за такъв карамбол. Интересното тук е, че Борисов ще е принуден да подаде оставка още след първия тур и страната ще влезе в хипотезата на предсрочни парламентарни избори. Възможно е, разбира се, и преизбирането му от настоящия парламент в сходен или променен управленски формат, за да бъдат избегнати такива предсрочни избори.


description: Правилата за наследниците се изменят, но рискът от задължения остава

title: Данъчните промени получиха първо одобрение в парламента

maintext:
Тази година данъчните редакции, подготвени от финансовото министерство, не са много. Но срещу част от тях има аргументи против. Менда Стоянова обеща дебат преди приемането им.
© НАДЕЖДА ЧИПЕВА
Горанов: Скоро ще имаме нов модел за такса смет
"Има воля да затворим темата за това как се определя такса смет. След като бъде приет бюджет 2017 г., ще се захванем с промените в Закона за местните данъци и такси", заяви финансовият министър Владислав Горанов. В края на април Министерството на финансите публикува за обществено обсъждане проект на изменение на Закона за местните данъци и такси, чиято цел е да промени сегашната методология, така че да се плаща за реално количество отпадък. В момента се използва данъчната оценка на имота, което натоварва фирмите за сметка на домакинствата. Общините обаче поискаха между 5 и 10 години преходен период за въвеждането на новия метод за определяне на такса смет, защото ще се свият приходите им и ще се натоварят избирателите им. Сега финансовият министър допълни, че ще се съобразят с това искане, като точният период подлежи на дискусии. "Проблемът е това пребалансиране на тежестите между бизнес и домакинства, но ще предложим на Народното събрание да затвори тази тема", допълни Горанов.
Една от най-спорните поправки в данъчните закони за следващата година - задължението да се подават данъчни декларации на починали роднини, влиза в парламента с лека корекция. Ако наследниците не подадат документи, няма да бъдат глобявани, но данъчните може да издадат акт за установяване на задължението. В този случай роднините ще трябва да решат дали да платят дължимото, или да обжалват в 14-дневен срок. Данъчните пък ще могат да започнат и ревизия.Това стана ясно при обсъждането на проектопромените на първо четене в парламентарната бюджетна комисия. Депутатите се събраха на извънредно заседание в сряда заради изненадващата предизборна ваканция на парламента. Едномесечната почивка на народните представители ще забави придвижването на законопроекта, който среща принципното одобрение на повечето бизнес и неправителствени организации. Те обаче правят уговорка, че има доста текстове, които трябва да бъдат прецизирани и изгладени между двете четения, защото в този вариант ще създадат проблеми на бизнеса.Първоначалният вариант на Министерството на финансите предвиждаше глоба за наследниците, ако при смърт на човек, който получава доход, различен от този по трудов договор, не са подали данъчна декларация и не са платили дължимия данък на държавата. Промените са в Закона за данъците върху доходите на физическите лица (ЗДДФЛ), но са претърпели корекция, преди да бъдат внесени в парламента. Сега те предвиждат роднините да изберат дали да подадат декларация и да платят дължимото по нея, или да изчакат дали данъчните ще намерят задължения. Според консултанти това е по-неблагоприятният вариант, защото приходната администрация може да напише каквото реши в акта и дори да започне ревизия. От друга страна, роднините няма как да знаят откъде идват доходите и колко са били, затова стои рискът да се декларира нещо невярно.От финансовото министерство неофициално твърдят, че става въпрос за около 4000 случая годишно, основно с еднолични търговци. Консултанти обаче поясниха, че при ЕТ-тата най-често наследството се приема, затова няма никакви неплатени задължения към държавата.Друг спорен момент е свързан с текстовете в Закона за ДДС, които уреждат кога се дължи косвеният данък при договор за финансов лизинг. Сега има вариант за плащане на части заедно с вноските, а според представители на сектора промяната изисква внасяне накуп в началото на договора."Така написани, текстовете ще създадат проблеми на цялата икономика. В момента 97% от лизинговите договори в страната са за финансов лизинг, а 95% от тях са с опция за разсрочване на плащанията, съответно и внасяне на ДДС на части. Ако бъдат приети промените, ще трябва да изземем наведнъж около 540 млн. лв. от бизнеса", коментира Борислав Тодоров, съпредседател на Българската асоциация за лизинг. По думите му в момента около 25% от договорите за лизинг са за леки и лекотоварни автомобили, останалите са за машини, съоръжения и тежкотоварни коли. "Рискът е да се наруши нормалното счетоводно планиране на много бизнеси. Едно е да им начисляваме ДДС при всяка вноска, друго – да им поискаме цялата сума наведнъж", допълва Тодоров. При обсъждането на промените на бюджетна комисия стана ясно, че Министерството на финансите е склонно на преговори по темата."Мога да уверя всички неправителствени и бизнес организации, че ще водим диалог кое от исканията им може да се приеме и кое не", заяви и председателят на бюджетна комисия Менда Стоянова.- Връща се старият начин на изчисление на акцизите, според който цигарите ще поскъпват плавно с 20-30 ст. до 2018 г. През тази година действаше формула, която беше в полза на българските производители, тъй като с най-малко се облагаха най-евтините цигари, а там са най-силните им пазарни позиции.- Декларациите по Закона за корпоративното подоходно облагане (ЗКПО) ще се подават само онлайн от догодина. А за доходите на физическите лица - от 2018 г.- Компаниите ще да могат да реагират сами, ако намерят счетоводна или друга грешка в документите, които подават пред данъчните. Те ще могат да подадат нова декларация с коректните данни до 30 септември на съответната година. Същите разпоредби ще важат и за физическите лица.- Българските туроператори ще могат отново да прилагат специалния режим на облагане на туристическите услуги, когато се извършват доставки между два туроператора, т.е. няма да се налага да се регистрират по ДДС в чужбина.- От следващата година хората, които са закупили имот с цел да го ползват и за фирмени, и за лични нужди, вече няма да могат да си възстановяват целия данъчен кредит. Платеният ДДС ще може да се възстанови пропорционално на степента на използване на имота за икономическа дейност.- Физическите лица ще могат да ползват данъчно облекчение, ако плащат своите покупки с карта. Условието е поне 80% от доходите им (които също трябва са получени само по банков път) да са използвани за разходи, платени по банков път.- Извършването на непарични вноски в търговски дружества може да се облагат с данък при определени условия.- Уреждат се плащанията по ДДС за консорциумите (неперсоницифираните дружества), като се дават още правила за разпределение на косвения данък.- Доходите, които се получават от викторини или пък като награден фонд, ще се облагат.


description: Доларът достигна 7-месечен връх срещу основните валути

title: И Nokia пострада от слабите резултати на Ericsson

maintext: Признанието на Ericsson, че резултатите й ще се влошават през третото тримесечие, не беше почуствано единствено от акционерите на шведската компания. Емисията на Nokia отчете понижение от над 7% при отваряне на търговията в сряда, като оглави губещите на европейските капиталови пазари. Спекулантите счетоха, че неуспехът на шведския телекомуникационен гигант в основния му сегмент ще е валиден и за Nokia, като разпродаваха емисията. В същото време финландската компания обяви, че подготвя завръщане при мобилните телефони с два Android смартфона, но новината се изгуби в песимизма на инвеститорите.Акциите на двете компании оглавиха губещите емисии в EuroStoxx 600, който се понижи с 0.22% към края на сесията. С толкова намаля и по-тесният показател FTSEurofirst 300, a индексът на сините чипове EuroStoxx 50 спадна с четвърт процент."Всички инвеститори са нащрек за това, което ни очаква до края на годината. Пазарите трябва да получат някаква гаранция, че слабите резултати в началото на корпоративния сезон са изключение", коментира Алън Хигинс от Bloomberg. Според него инвеститорите се готвят за вдигане на лихвите в САЩ, което в комбинация с лошите отчети може да доведе до предпазлива търговия и понижения на индексите.Такива в сряда не липсваха, като освен американския и азиатския пазар в червено се оцветиха и европейските борси. DAX се понижи с близо половин процент. Акциите на технологичната Infineon поевтиняха с 1.78%, въпреки че във вторник компанията обяви, че придобива Innoluce и така ще се опита да навлезе в производството на автономни автомобили.В Париж водещият индекс CAC 40 се понижи с 0.31%, като освен тази на Nokia поевтиня и емисията на Airbus. Акциите на производителя на авиационно оборудване се понижиха с 1.5%, след като полското правителство отказа поръчка на хеликоптери.Към трета поредна сесия на понижение се отправи и FTSE 100 в Лондон. Акциите на хотелиерската компания Whitbread изгубиха 2.16%, като инвеститорите предвиждат, че Brexit ще повлияе негативно на компанията, като цената на книжата ѝ постепенно се понижава след вота.Доларът продължава да поскъпва срещу водещите валути. Индексът му срещу основните двойки се изкачи на 7-месечен връх от 97.84 пункта, като инвеститорите очакват декември да донесе по-високи лихви в САЩ."Тъй като инвеститорите все още не са отчели в цената ръст на лихвите, разумно е да приемем, че доларът все още има потенциал за растеж", заяви холандската Rabobank, цитирана от Reuters.Това усети еврото, което изгуби 0.34% до 1.1016. Йената се обезцени с 0.38% до 103.90, а швейцарският франк поевтиня с 0.10% до 0.9899. В необичайна позиция се озова паундът, поскъпвайки с половин процент до 1.2188 за долар.Силният долар доведе и до разпродажби при петрола, в които инвеститорите прибраха печалбите си. Американският лек петрол WTI поевтиня с 1.38% до 50.09 долара за барел, а сортът брент изгуби 1.24% до 51.75 долара. Енергийните министри от ОПЕК и Русия се събират на неформална среща за ограничаването на предлагането.Цената на златото остана почти непроменена на 1256 долара за тройунция, а среброто се котираше на 17.513 долара.


description: Еврото остана на 7-месечно дъно спрямо долара

title: Европейските индекси на нов връх след оптимистични данни за икономиката

maintext:
© Kai Pfaffenbach
Данните за икономиката на Европа повлияха положително на борсите в понеделник. Индексите на мениджърските поръчки (PMI) на Германия, Франция и ЕС показаха покачване както в производството, така и при услугите. С изключение на един всички надминаха прогнозите, индикирайки експанзия в двете най-големи икономики на ЕС и в съюза като цяло."Икономиката на еврозоната показа нови признаци на живот в началото на четвъртото тримесечие, като може да се радва на най-голямото разрастване от началото на годината и очакваме то да продължи", коментира Крис Уилямсън от IHS Markit, която извършва проучването, пред CNBC.Пазарът отчете положителните новини. Общоевропейският индекс EuroStoxx 600 се повиши с 0.40% към края на сесията, FTSEurofirst 300 се покачи с 0.87%, а EuroStoxx 50 нарасна с близо процент."Германската икономика навлезе във високоскоростната лента отново с началото на четвъртото тримесечие, като производството се увеличава спрямо септември", коментира още Оливие Колодсейки от IHS Markit.На борсата във Франкфурт водещият индекс DAX към края на сесията се повиши с близо процент, като достигна най-висока дневна стойност за годината. За рекорда спомогнаха емисиите на Deustche Bank и Commerzbank, чиито акции поскъпнаха съответно с 2.63% и 2.21%. Сред печелившите не липсваха и индустриални компании, като емисията на ThyssenKrupp поскъпна с 2.60%.Във Франция САС 40 също достигна нов връх за 2016 г., нараствайки с 0.80%. Финансовият сектор окупира печелившите в индекса, като на първите три места застанаха книжата на Societe Generale (3.40%), Credit Agricole (3.04%) и BNP Paribas (2.65%).Оптимизмът се задържа в рамките на континенталната част на Европа. Основният британски индекс FTSE 100 беше сред малко европейски измерители, които се задържаха на червена територия, понижавайки се с 0.13%. Акциите на EasyJet продължават възстановяването си, като поскъпнаха с 2.61%.Европейската валута остана на 7-месечно дъно спрямо долара. Въпреки добрите новини за икономиката на икономическия съюз еврото повиши курса си само с 0.09% до 1.0892, като не успя да се противопостави на силния долар. Паундът се задържа без промяна на 1.2231 за долар, швейцарският франк се търгуваше с минимално повишение на 0.9931, а йената изгуби 0.21% до 104.Индексът на долара остана на 8-месечен връх от 98.59 пункта. Президентът на Федералната банка на Ню Йорк Уилям Дъдли не пропусна да увери, че лихвите в САЩ ще се повишат, ако икономиката се задържи в сегашната си форма.Въпреки това златото поскъпна с 0.30% през сесията. Тройунция от ценния метал повиши цената си с 0.29%, а среброто поскъпна с над 2% до 17.848 долара.Петролът поевтиня, след като Ирак пожела да не бъде включван в предстоящото ограничаване на предлагането на ОПЕК. WTI понижи цената си с 1.12% до 50.28 долара, а брент изгуби 0.83% от стойността си до 51.36 долара за барел.


description: В рубриката на "Капитал Daily" събираме информацията за управленските промени и новини за лидерите на бизнеса в България и по света от изминалите седем дни

title: Имената на седмицата

maintext: От началото на октомври Нийл Далглиш е начело на небанковата компания за потребителско кредитиране "Провидент файненшъл България". Той заменя на поста генерален директор Атила Хорват, който ще продължи кариерата си в чешкото дъщерно дружество Provident на британската група International Personal Finance (IPF), част от която е и българската компания. Новият мениджър на бизнеса у нас е работил в различни структури и пазари на групата, сред които Великобритания, Мексико и Словакия. Последната му позиция е била на директор "Продажби и услуги" в Provident Financial Румъния.


description: Акцентите на четвъртото издание на "Капана фест" в Пловдив

title: Да (по)паднеш в "Капана"

maintext:
През двата дни на "Капана фест" музиката ще бъде селектирана от Onstage Sessions
Odd Crew, Last Hope, Panican Whyasker, Pendara Ethno Project (проект на Калин Вельов и Нина Николина),
Sinoptik
kapana.bg (където може да научите цялата програма)
Ако сте минавали през "Капана" преди десетина години, вероятно лутането по улиците е било безцелно. Но сега пловдивският квартал е съвсем различен, а ако попаднете в него между 14 и 16 октомври, ви очаква фестивал с музика, работилници, театрални представления, спортни събития и дискусии.Базарът винаги е една от основните акценти в програмата на събитието, което се провежда за четвърти път.Тази година той ще е "мостът" между главната улица на града и арт частта на квартала. На ул. "Златарска" ще бъдат показани ръчно изработени бижута и дрехи, базар за грамофонни плочи (организиран от диджей Skill), както и изложбата "Фотографии на кръстопът". Със съдействието на студио "Лампа", в близката галерия всеки ще може да изпробва специфичен фотографски процес от XIX век върху вече създадено изображение.и Numbered Days Booking, а концертите започват около 19:00 ч. на Main Stage и Rock Stage. Изпълненията на живо включватфолклорната формация на Петър Ралчев, Пейо Пеев, Недялко Недялков и Ангел Димитров,от Украйна и унгарската етнофолк формация Meszecsinka.Street Culture Stage е името на хип-хоп работилницата на ул. "Христо Дерменджиев", която ще покаже различните техники при създаването на бийтове, миксиране, смесване на музиката. Уличните спортове също са част от програмата. Скейт зоната е на разположение за начинаещи и напреднали, а стената за катерене ще се извисява на 8 метра над "Капана". Ще има и прожекции на тематични за уличната култура филми и видеоарт.Посетителите на Kapana Fest ще станат свидетели и на премиерата на постановката "Бъди силен и прости" на Диана Кавак в петък - 19 ч., на сцената на улица "Георги Бенковски". Програмата включва и моноспектакъла "Без обувки" с Явор Гигов.Колектив "Кино Космос" ще представи концепцията за реновация на едноименното кино в неделя от 19:30 ч. на ул. "Златарска". На предишния ден по същото време плановете си за пространството ще представи и проектът "Ядрото".Ако все пак не успеете да се доберете до "Капана", може да наваксате, като гледате видеострийминга от събитието в реално време на


description: Само за няколко дни двама бивши директори на НЕК и един бивш министър получиха обвинения заради нанесени щети за 77 млн. евро

title: "Белене" - новият Костинброд

maintext:
По време на управлението на Петър Димитров е подписан анексът, с който е поръчано оборудването с дълъг цикъл на производство, за което сега данъкоплатците трябва да платят 620 млн. евро.
© Надежда Чипева
От държавното обвинение се заканиха, че разследването продължава и ще има още обвиняеми.
Вече е пределно ясно, че данъкоплатците в България трябва да пият една милиардна вода за АЕЦ "Белене". Ядрената централа заедно с КТБ се превърнаха в най-скъпо струващите държавни провали, като засега не изглежда да има спирачки за тяхното повторение. Една от най-силната – носенето на отговорност, така и не беше задействана, тъй като прокуратурата досега не успя да формулира обвинение или беше натискана да не го прави.Сега няколко седмици преди президентските избори прокуратурата реши отново да се размърда и със съвсем нови обвинения се сдобиха двамата бивши изпълнителни директори на Националната електрическа компания (НЕК) – Любомир Велков и Мардик Папазян. Те управляваха компанията от 2005 до 2009 г., по време на тройната коалиция, когато проектът "Белене" беше възобновен. Два дни по-късно обвинение получи и един от действащите тогава енергийни министри - Петър Димитров, който е на този пост от средата на 2007 г. до идването на власт на ГЕРБ през 2009 г. Очаква се скоро призовки да получат още няколко лица, свързани с проекта.Въпреки че проектът за АЕЦ "Белене" дава богата възможност за търсене на отговорност (злоупотребите по него са подробно описани в доклада на Агенцията за държавна финансова инспекция, а с малко разследване по медиите могат да се намерят и други основания), досега държавното обвинение не е постигнало сериозен напредък. Разследванията по проекта започнаха още през 2010 г., а първите обвинения се появиха през 2013 г. Няколко години по-късно обаче те бяха снети, а досъдебните производства - прекратени. Но това, което прави впечатление от действията на прокуратурата, освен че изглеждат зле прикрит предизборен ход, е, че изборът на обвиняемите винаги е свързан с нарушения по време на управлението на опозиционната политическа сила.В средата на 2013 г. с обвинение се сдобиха компаниите, които бяха архитект-инженери на проекта - Събин Събинов, управител на "Уорли Парсънс", и Богомил Манчев, собственик на "Риск инженеринг". Тогава обвинение беше повдигнато и на двама бивши изпълнителни директори на НЕК, Любо Лефтеров и Крум Анастасов, които бяха назначени по време на първото управление на ГЕРБ. Обвинението към четиримата беше за длъжностно присвояване на 8.657 милиона лева, които са били изплатени на двете фирми, след като проектът беше прекратен през март 2012 г. Определеният от прокуратурата период на тези нарушения е от 29 март 2012 г. (ден след като беше обявено спирането на проекта) до 24 юни 2013 г., когато на управление дойде правителството на Орешарски. Въпросните производства, които тогава се виждаха на прокуратурата "изключително елементарни", се превърнаха в пълно фиаско, тъй като в края на миналата година стана ясно, че обвиненията от Манчев и Събинов са свалени поради липсата на доказателства, а впоследствие и поради липса на престъпление. През април тази година са били прекратени и производствата срещу Лефтеров и Анастасов, каза Лефтеров за "Капитал". Той коментира още, че няма информация срещу него да се води ново разследване.За Манчев и Събинов е трудно да се каже, че не са се ползвали с подкрепата на БСП през годините, тъй като архитект-инженери на АЕЦ "Белене" управляваните от тях фирми получиха над 200 млн. лв. от проекта. Отношенията обаче явно са охладнели, тъй като след обвинението Манчев коментира пред медиите, че срещу него се води политическа акция от този, който управлява държавата.На фона на първия опит на прокуратурата за обвинения сега действията й изглеждат доста по мотивирани от гледна точка на доказателствата за извършените нарушения. Въпросът обаче е защо те се повдигат точно сега, след като констатациите за злоупотреби се съдържат в доклада на АДФИ още от 2012 г. От мотивите на самите обвинения пък се вижда, че те излагат едно към едно тези на финансовата инспекция.Двамата бивши изпълнителни директори са обвинени заради неизгодната сделка, която са сключили за продажбата на старото оборудване за "Белене" с "Атомстройекспорт", без да имат разрешението на принципала си - министерство на енергетиката. Самата продажба е станала, без да бъде обявена обществена поръчка и без оценката на независим оценител за стойността на оборудването. Такава е направена само от архитект-инженерите, които определят, че то струва 290 млн. евро. Въпреки това договорът е сключен за 205 млн. евро, реално НЕК получава едва 87.6 млн. евро. Първо "Атомстройекспорт" отказва да вземе цялото оборудване, за което се договоря с НЕК, а в същото време българската компания се съгласява да поеме за своя сметка като допълнителни разходи по сделката услуги за транспорт, обмитяване и др. Именно това съгласие, което е струвало 77 млн. евро, е в основата на обвинението. Самият договор е сключен и без разрешението на принципала в лицето на министъра на енергетиката, тогава Петър Димитров. Той пък е обвинен, че не е упражнил достатъчен контрол върху работата на тогавашните изпълнителни директори. Димитров и Папазян не отговаряха на телефоните си, за да коментират как се е стигнало до този резултат.Обяснението обвиненията да бъдат повдигнати точно сега, е, че прокуратурата е работела усилено по събирането на нови доказателства. Това обаче не изглежда особено убедително обяснение. Причината е, че през септември 2012 г. държавното обвинение изпраща официално искане до руските власти да представят финансови документи около сделките по продажбата на оборудването и неговото транспортиране, по информация на "Медиапул". Според разследващите такава документация не е намерена в НЕК, а без нея делото е обречено на провал. Година по-късно обаче става ясно, че от руска страна е отказано да бъдат предоставени тези документи с обяснението, че архивът, където се съдържат, е изгорял. Така на практика разследването, което е в най-напреднала фаза, отива в задънена улица.Вероятно липсата на писмени доказателства е и причината българският иск срещу "Атомстройекспорт" за 63 млн. евро, които не са били изплатени за договореното оборудване, да не бъде признат от арбитражния съд в Женева.От прокуратурата явно имат намерение да повдигнат и други обвинения, обяснявайки пред медиите, че разследването по делото продължава. Говорителят на държавното обвинение Румяна Арнаудова обяви на брифинг, че кръгът на обвиняемите ще бъде разширен, но отказа да поясни на кои лица ще бъдат повдигнати обвинения.В същото време като предвестник на досегашните обвинения Министерството на енергетиката реши да отстрани от постовете им в предприятията с държавно участие – Петър Димитров, който е борда на ДП "Радиоактивни отпадъци" и Румен Овчаров, който държи държавната златна акция в "Лукойл Нефтохим Бургас". Отстранен от поста беше и бившият министър на регионалното развитие Асен Гагаузов, който беше в борда на проектната компания за газопровода с Гърция - "Ай Си Джи Би".От Министерството на енергетиката коментираха, че тези смени са се наложили, тъй като информацията, излязла от страна на прокуратурата по отношение на проекта АЕЦ "Белене", е пряко свързана с Димитров и Овчаров. "Освобождаването им е продиктувано именно от изнесените факти и обстоятелства", се казва още в позицията на министерството.От там още допълват, че отстраняването на Гагаузов е по решение на съвета на директорите на проектната компания.Овчаров беше на поста министър на енергетиката от 2005 до 2007 г. По негово време проектът "Белене" беше възобновен и беше сключено споразумението с "Атомстройекспорт". Сега Овчаров коментира пред "Капитал", че ако каже, че не се страхува, че ще му бъде повдигнато обвинение, ще прозвучи арогантно. "Прокуратурата може да повдигне обвинение на всеки, но аз се чувствам спокоен по отношение на своите действия", допълни той.Нарушенията по проекта, извършени по времето на Овчаров като министър, са констатирани в доклада на АДФИ и при желание на прокуратурата той вече щеше да се е снабдил с обвинение по същата логика, по която беше повдигнато и на Димитров. Става въпрос за нарушения на закона за обществените поръчки (ЗОП) при подписването на споразумението с "Атомстройекспорт" за изпълнител на проекта. Тогава окончателен договор така и не е подписан, което е нарушение на ЗОП. Въпреки това още тогава страните са се договорили до 2011 г. НЕК да възложи дейности на стойност 193 млн. евро. на руската компания.Истински проблемните анекси обаче са сключени по-късно и в резултат НЕК е платила 383 млн. евро.Един от тях е анекс номер 3, с който на "Атомстройекспорт" се възлага разчистването на площадката на "Белене" за 110 млн. евро, без обаче да се проведе конкурс. Това се случва през юни 2008 г., когато министър на енергетиката вече е Петър Димитров.В края на 2008 г. НЕК поръчва на руската компания и оборудването с дълъг цикъл на производство на стойност 673 млн. евро, от които авансово са платени 89 млн. евро. Това става, без да има окончателен проект и без той да е финансово приключен (т.е. да е ясно кой ще инвестира в него). Така парите са хвърлени на доверие и сега обаче данъкоплатците ще трябва да платят и останалата част заедно с лихвите, след като арбитражният съд в Женева отсъди в полза на "Атомстройекспорт".Не за първи път прокуратурата показва, че може да действа и да повдига обвинения. Таймингът на обвиненията с изборите поставя въпросът има ли солидно разследване, или това е поредният прах в очите на избирателите - какъвто видяхме преди три години с балона "Костинброд".


description: Кризата в Медицинския университет

title: Докъде (не) може да стигне свободата

maintext:
Бившият ректор на Стопанската академия "Д. А. Ценов" в Свищов Величко Адамов дълго време отказваше да пусне контрола върху управлението на висшето училище.
© АСЕН ТОНЕВ
Преди повече от година новият ректор на Стопанската академия "Д. А. Ценов" в Свищов не можеше да влезе в заключения си кабинет, защото предшественикът му Величко Адамов отказваше да пусне контрола върху управлението на висшето училище. Учебното заведение беше станало известено не с академична дейност, а със съмнения за злоупотреба с власт, законови нарушения и близост до хора със спорна репутация.Днес в университетските среди сравняват кризата в Медицинския университет - София , със случилото се в свищовската академия. Макар и с известни разлики, двата случая ясно показват проблемните симптоми в управлението на държавните висши училища, които могат да доведат до пълна липса на контрол от страна на институциите, неспазване на правилата и чувство за безнаказаност.Ключова роля за тези симптоми играе удобната защита на академичната свобода, гарантирана на университетите по закон. Но докато държавата с право не може да се меси в преподаването, научните изследвания и всички други академични решения на ректорските ръководства, въпросът с финансовата част не стои така. Поради простата причина, че университетите се финансират и от държавна субсидия, идваща от данъкоплатците в България. Изкривеното разбиране на автономията, тайната система за избор на ръководни органи във висшите училища и окопаването във вътрешноуниверситетски зависимости, подплатени със затваряне на очите от много институции, води до казуси като този в Стопанската академия и Медицинския университет. От тях обаче страдат всички - качествените преподаватели, студентите, икономиката и държавата въобще.


description: Общият бюджет на процедурата е 575 млн. евро, а проекти се приемат до 9 февруари догодина

title: Утвърдени учени могат да кандидатстват за субсидии по "Хоризонт 2020"

maintext:
Кандидатите могат да бъдат от всякаква националност, но трябва да изпълнят поне определена част от проекта в ЕС или в някоя от асоциираните страни
© LYLE STAFFORD
Максималната субсидия за един 5-годишен проект е 2 млн. евро.
Утвърдени учени ще могат да разработят около 320 проекта през следващите няколко години с финансиране по програмата на Европейския съюз за иновации "Хоризонт 2020". Процедурата е по линия на Европейския съвет за научни изследвания (ЕСНИ) и беше открита в края на миналата седмица. По нея ще бъдат разпределени общо 575 млн. евро, като максималната субсидия за един проект е 2 млн. евро. Кандидати могат да бъдат само изследователи, доказали своята научна независимост и зрялост чрез публикации в международни научни издания, участия в конференции и т.н. Конкурсът е отворен за учени от всякаква националност, при условие че определена част от проекта ще бъде изпълнен на територията на ЕС или асоциираните страни по програмата. Проектни предложения се приемат до 9 февруари догодина.Това е третата подобна процедура за субсидиране на научни проекти по линия на ЕСНИ тази година. През пролетта беше обявен конкурс за разпределяне на 540 млн. евро за водещи учени, а преди три месеца беше открита процедура за млади изследователи с общ бюджет 605 млн. евро. Сегашната процедура е насочена към утвърдени учени. Проекти могат да подават главни изследователи, които са получили докторската си степен преди не по-малко от 7 години и не повече от 12 години. За утвърдени учени се приемат такива, които имат важни публикации в международни научни списания, канени са за лектори на реномирани световни конференции, имат защитени патенти, получавали са награди и др.Няма ограничение за националност или възраст на кандидатите. Единственото условие е поне определена част от проекта да се изпълнява на територията на ЕС или в някоя от асоциираните страни по "Хоризонт 2020". Приемащата институция също трябва да бъде в някоя от тези държави или да е международна организация като Европейската организация за ядрени изследвания (ЦЕРН), Европейската лаборатория по молекулярна биология, Съвместния изследователски център на Европейската комисия и т.н.Общият бюджет на процедурата е 575 млн. евро. Индивидуалната субсидия е с лимит от 2 млн. евро за срок от пет години. За проекти с по-кратък срок на изпълнение максималното финансиране се намалява пропорционално. Кандидатите обаче могат да заявят допълнително по 75 хил. евро за покриване на еднократни разходи, свързани с преместването на главните изследователи от друга държава в ЕС или асоциирана страна, както и с покупката на ключово за проекта оборудване или за достъп до лаборатории. Очаква се да бъдат отпуснати приблизително 320 гранта.При оценяване на предложенията ще се взимат предвид новаторството и постижимостта на научния проект, както и интелектуалният капацитет и креативност на главния изследовател. Всички предложения трябва да бъдат подадат до 9 февруари 2017 г. Оценката ще се извърши на два етапа от експертни съвети за партньорска оценка, които може да бъдат подпомагани и от независими експерти. Първото "пресяване" на кандидатите трябва да завърши до 13 юли, а вторият етап ще приключи до 6 декември догодина. Очаква се споразуменията за отпускане на субсидии да бъдат подписани до 6 април 2018 г.За тази процедура е в сила новото изискване бенефициентите по "Хоризонт 2020" да осигурят свободен онлайн достъп до данните от изследванията си. Целта на тази промяна е да се избегне дублирането на изследванията и да се подобри сътрудничеството между отделните институции. Според Европейската комисия отварянето на данните ще помогне много при кросдисциплинарните изследвания. В определени случаи получателите на субсидии ще могат да поискат да бъдат изключени от общото правило, например ако има опасност за интелектуалната им собственост или ако данните са свързани с националната сигурност.


description: Регионален директор на "ЕОС груп"

title: Лекторите на "Банките и бизнесът 2016": Марвин Рамке

maintext:
© Капитал
Регионалният директор на колекторската компания "ЕОС груп" Марвин Рамке ще се включи в годишната конференция "Банките и бизнесът" , която ще се проведе на 24 ноември в София. Пред участниците в нея експертът ще говори за пазара на необслужваните кредити и ще даде своята прогноза за това дали ще има раздвижване след приключилия преглед на активите в банковата система. Като мениджър, фокусиран върху сделките с портфейли от необслужвани вземания в региона, Рамке има поглед върху този сегмент в 14 държави от Източна Европа, сред които и България. "ЕОС Матрикс" е една от най-активните в изкупуване на лоши дългове на местния пазар и стои зад най-голямата сделка досега от януари тази година, при която беше изкупен портфейл на Пощенска банка за 143.6 млн. евро.Марвин Рамке има магистърска степен по икономика и бакалавърска по търговия. Присъединява се към "ЕОС груп" през 2007 г., а преди това е работил шест години години за "Отто груп", където последно заема позицията на директор финанси и бизнес икономика.Конференцията "Банките и бизнесът" се организира за четвърта поредна година от "Капитал" като среща, на която най-значимите фактори на икономическия растеж очертават проблемите и възможните решения. Събитието ще бъде първото след банковите стрес тестове, на което експерти от бранша ще представят стратегиите си в кредитирането. Тема на дискусия ще бъде тенденцията при лихвите за бизнеса, които през тази година достигнаха рекордно ниско равнище.Повече за програмата и лекторите можете да научите на capital.bg/banks


description: "Европейска гранична и брегова охрана" заменя Фронтекс, но ще има разширен мандат и повече служители. Над 1500 гранични полицаи от цяла Европа ще...

title: Новата европейска гранична агенция започва работа от днес на българо-турската граница

maintext:
© Francesco Malavolta/Frontex
"Европейска гранична и брегова охрана" заменя Фронтекс, но ще има разширен мандат и повече служители. Над 1500 гранични полицаи от цяла Европа ще осъществяват охраната и мониторинга на външните граници на Европа и ще могат да бъдат разполагани и местени там, където има най-сериозна нужда от тях. Освен това агенцията ще координира екстрадицията на хора, които не са получили бежански или хуманитарен статут. В България в момента са разположени 177 офицери на Фронтекс, които ще продължат да работят в рамките на новата агенция.


description: Капиталовият пазар удвоява сумата на сделките си спрямо септември миналата година. На пазара са били сключи близо 5.5 хил. сделки на обща стойност 22...

title: Оборотът на БФБ е нараснал с близо 100% през септември

maintext:
[Редакция]
Капиталовият пазар удвоява сумата на сделките си спрямо септември миналата година. На пазара са били сключи близо 5.5 хил. сделки на обща стойност 22 млн. лв., 99% ръст на годишна база. Включването на Expat Bulgaria SOFIX UCITS ETF сред търгуваните инструменти повиши значително оборота на борсата в последната седмица на септември. Най-много сделки са били сключени с емисията на "Химимпорт" (515), а включването на фонда активизира търговията по позициите на "Софарма" (448) и "Монбнат" (284). Вливането на "Албена инвест холдинг" в "Албена" също допринесе за високия оборот.


description: И още: Нуждата от мними политически кризи; Как ще ги стигнем - черногорските изборни технологии

title: Мнения Daily - Без наука към Третия свят

maintext:
Колкото по-малко науката присъства в съзнанието на обществото, толкова по-малка е обществената подкрепа за нея. Рационалното информирано мислене става все по-голяма рядкост.
© АНЕЛИЯ НИКОЛОВА
Фантазията и усилията на властовия апарат този път осигуриха на Мило Джуканович много тънко мнозинство - 41 срещу 40 места в парламента.
Фотограф: Stevo Vasiljevic
България се превръща в страна от Третия святОт статия на Георги К. Маринов* в "Медиапул"В България се затваря една плетеница от няколко порочни кръга. Ако в страната имаше адекватно функционираща научна инфраструктура, тясно свързана с университетите, това щеше да има следните положителни ефекти:- Щеше да има достатъчен брой високоуважавани учени от природните науки, които да участват в обществения живот като публични интелектуалци. Тяхното присъствие там може би щеше да елиминира псевдонауката и шарлатанията от медийното пространство.- Те щяха да служат като примери за следващите поколения, демонстрирайки нагледно, че кариера в науката е опция за тях. Това щеше да изгражда математическа грамотност и научен светоглед у подрастващите, което щеше да повиши драстично нивото на рационалност в обществото като цяло.- Щеше да има огромен положителен ефект върху преподаването в средното училище - учебниците шяха да са на високо ниво, учителите щяха да са много по-добре подготвени (тъй като университетските курсове нямаше да са архаични както сега, а на високо съвременно ниво), можеше да има активни и мащабни програми за привличане на талантливи деца към научните изследвания от ранна възраст (както е по света).- Всичко това щеше да продуцира много по-високо ниво на научна грамотност и рационалност в обществото, което от своя страна щеше да генерира много по-сериозна подкрепа за науката, затваряйки кръга.- А наличието на критична маса високообразовани хора с мислене отвъд всекидневното оцеляване може би щеше да блокира една значителна част от безумията, които се вършат в обществото днес.Вместо това в момента наблюдаваме следното:- В България са останали, първо - сериозни учени на преклонна възраст, които нямат енергия за такива битки; второ - млади учени идеалисти, които не са в достатъчно стабилна и сигурна позиция да ги водят; и трето - псевдоучени, далавераджии и кариеристи на всякаква възраст, които използват академичните си позиции за лично облагодетелстване и за които самата наука е от второстепенно значение. Не е ясно какъв точно е относителният дял на последната група, но общото впечатление е, че е доста голям.- Унизителното финансово състояние, в което е поставена науката, я оставя без никакъв престиж в очите на обществото. Което затваря порочния цикъл - колкото по-малко науката присъства в съзнанието на обществото, толкова по-малка е подкрепата за нея от страна на това общество.- Ако на хората им се казва всеки ден по телевизията и вестниците как научната медицина не може да им помогне и как еди-какъв си "алтернативен" метод работи по-добре, не може да се очаква те да се отнасят с доверие и уважение към науката. Което пък отваря още по-голям пазар за шарлатаните.- Към всичко това се прибавя корупцията в системите на образованието и здравеопазването. Директният контакт с хора с научни титли е по две направления - когато човек си прати детето или той самият постъпи в университет и когато трябва да иде на доктор. ВУЗ-овете са прочути с корупционните си практики, които в много случаи напълно обезсмислят процеса на обучение. Масовото изнудване на пациентите за пари също е добре известно. Резултатът от това е впечатлението у хората, че "науката" е просто схема за лично обогатяване на определени хора. Това е тих процес, който се разгръща ежедневно под повърхността на общественото внимание и на който няма кой да се противопостави.И на Запад невежеството и неграмотността са масово явление. Но все пак там има значимо ниво на подкрепа за научната инфраструктура от страна на елитите в обществото. У нас, тъй като интелектуалното ниво на елитите, изглежда, е много ниско, следствието е още по-дълбоко ерозиране на академичните ценности и корумпирането на университетите и научните институти.Резултатът от всичко това е, че България се превръща в страна от Третия свят, в която рационалното информирано мислене става все по-голяма рядкост. И почти всеки по-образован се маха от нея колкото се може по-бързо, което ускорява процеса.Времевият прозорец за спасяването на българската наука се затваря. Но вместо да обърне сериозно внимание на това, държавата е идентифицирала като свой приоритет новите "технологии" в креативните и рекреативните индустрии...Aвторът е завършил Масачузетския технологичен институт (MIT), с докторска степен от Калифорнийския технологичен институт (Caltech); научната му работа се фокусира върху изучаването на механизмите на регулацията на генната експресия и тяхната еволюция чрез методите на функционалната геномика.Нуждата от мними кризиОт коментар на Полина Паунова за "Дойче веле"Кабинет от седем партии, някои от които са в по-малки коалиции в състава на голямата, но без парламентарно мнозинство. Така изглежда управлението в момента, когато премиерът Бойко Борисов заплашва да го преформатира.Всички участници в управлението - и партията мандатоносител, и двете малки коалиции, си имат свои номинации за президентския пост, което ги превръща в опоненти на предстоящите избори. Реформаторският блок пък е разделен на управляващо и опозиционно крило. Не на последно място парламентарната опозиция – лява, дясна и центристка (доколкото тези понятия са валидни в България) - неведнъж се е договаряла охотно с Борисов, което прави въпросното преформатиране изключително лесно за премиера и всява паника сред официалните му партньори.Обективно погледнато, Борисов няма никакво намерение да преформатира каквото и да било. Защото той е в особено изгодната позиция да има коалиционен параван, зад който могат да се (и се) крият множество корпулентни политически тела. Борисов обаче има един голям проблем, който не може да скрие зад разиграваните мъгляви етюди с хепиенд с партньорите си. И това е кандидатът за президент на собствената му партия.Настоящият шеф на Народното събрание Цецка Цачева на практика няма предизборна кампания. Законово регламентираната агитация тече повече от 10 дни, а единственото ясно артикулирано политическо послание, което се е чуло от устата ѝ, е обяснението, че е била член на БКП, тъй като не е имала достатъчно информация, а партията тогава била държавата. Клишето, че ще е президент на всички българи, изобщо не го броим, тъй като дори конкурентката ѝ Йоанна Рубин успя да го артикулира.От тази гледна точка именно Борисов има проблем. Ако тази номинация си остане само с твърдия електорат на ГЕРБ на изборите, лидерът ѝ ще стане уязвим. И тогава може наистина да се наложи преформатиране.Затова три седмици преди вота в държавата е необходима истерия. Шум в системата, който да заглуши оглушителното политическо мълчание, което ГЕРБ предлага на предизборната сергия. Димна завеса от думи, зад които да бъде скрита липсата на реални послания и на политически характер.Правило съвсем без логикаЕвелина Славкова, социолог, по TV+Промяната на изборното законодателство в последния момент създава усещането, че поправките се правят в полза на задкулисието и обслужват управляващите. България няма да има нов президент след първия тур.Включването в бюлетината на опцията "не подкрепям никого" следваше да увеличи избирателната активност. Ако обаче тези бюлетини се броят при разпределението на подкрепата към отделните кандидати, хората няма да видят смисъл от това да пуснат протестния си вот. Когато отиваш в деня на изборите да гласуваш и си твърдо убеден, че няма за кого да гласуваш, ти отбелязваш, че не подкрепяш никого. И знаеш, че след това твоят глас ще бъде разпределен в полза на някой от кандидатите. Каква е логиката в това? Смятам, че хората не биха излезли да гласуват.Политиците разчитат на популистко говорене преди изборите. Обещават радикални реформи, а когато дойдат на власт, се отказват от тях - и заради страха те могат да доведат до някаква електорална щета за тях. Заплахата за предсрочни избори има силна мобилизираща роля. Ако се митологизира това, че РБ и ПФ извиват ръцете на ГЕРБ и не позволяват тази стабилност, тогава е нормално да се отиде на предсрочни избори, но за това е необходима победа на ГЕРБ на президентските.За ГЕРБ по-подходящият партньор са патриотите, тъй като с тях Борисов се разбира по-лесно, отколкото с реформаторите.Черногорските изборни технологииОт кореспонденция на Драгослав Дедович за "Дойче веле"И този път покойниците изпълниха своя земен граждански дълг и дадоха гласа си за вечния управник. Намиращите се в чужбина избиратели като по чудо се появиха в секциите за гласуване, въпреки че по същото време може би са обядвали във Франкфурт или Кьолн. Тоест, има една държава, в която едни хора очевидно дават под наем паспортите си в деня на изборите.Кадрите, запечатали втрещените наблюдатели на изборите, са изпълнени с абсурдна комичност. Като този: отговорникът в една избирателна секция гръмко призовава по мобилния си телефон недисциплинираните поддръжници на управника да дойдат и навреме да подадат бюлетини. Друг отговорник пък организира така изборния ден: негов приятел му помагал, попълвайки, в паркирания до избирателната секция джип, собствен списък на хората, гласували "правилно". Разбира се, по-късно този списък ще бъде осребрен подобаващо, ако всичко приключи по план.На бърза ръка една избирателна секция била преместена в близката кръчма, където било къде къде по-приятно. Всички пускали бюлетините си на тезгяха. Това се нарича обществено гласуване. Черногорските гастарбайтери пък са били превозвани с кораби от Италия. Говори се, че те били компенсирани с по 150 евро на човек плюс пътните разноски до Черна гора и обратно.Вечният победител не е оставил нищо на случайността. Навреме преди изборите неговите тайни служби разкриха как Москва била дала едно рамо на опозицията. В навечерието на изборите неговата полиция задържа около 20-тина сръбски граждани, които искали да го арестуват. Говори се, че щели да му сторят и нещо по-лошо. Осуетен опит за преврат? Властелинът от Подгорица лъсва като един черногорски Франц Фердинанд, който този път предусетил навреме войнстващия Гаврило Принцип.В деня на изборите неговият шеф на комуникациите изключи интернет-мрежата в цялата страна с обосновката, че Вайбър, Уотс ъп и Туитър били средства за пропаганда срещу управляващата партия. Не, тази страна не се казва Северна Корея. Иначе това са изцяло демократични избори в обичайния черногорски стил. В най-общи линии.Ето и равносметката на успеха: небивало висока избирателна активност от над 73 процента и никакви жертви, с изключение на възкръсналите, които също така гласуваха. Теоретично погледнато те вече не са покойници, нали?Има една страна с 530 000 избиратели при общо население от 630 000 души. Една геронтократична страна- чудо. Делът на имащите право на глас в Германия, с нейното застаряващо население, е 76 % от общото население. В страната-чудо този дял е над 84 на сто. Какъв извод можем да си направим? Или избирателните списъци са обогатени с незнаен брой избиратели-фантоми, или жителите на тази страна-чудо скоро ще измрат.Управникът на тази страна обяви сигурен напредък в прегръдката на ЕС и НАТО и гарантира още много години "просперитет", разбирай шуробаджанащина и обогатяване на партийния елит. Вече всеки се е досетил, че главното действащо лице в тази история е Мило Джуканович и страната се казва Черна гора.Мило обаче, както го наричат, не разчиташе на толкова тънко мнозинство от 41 срещу 40 депутатски места. Въпреки фантазията и усилията на своя властови апарат. И сега полето му за действие се стеснява значително. Въпреки че социалистите спечелиха повече гласове, мнозинството им е толкова крехко, че управлението на страната се превръща в опасна игра на балансиране по въже. Разбира се, те ще се опитат да купят други малки партии и да забият клин в опозиционния блок, за да отложат за неопределено време първата демократична смяна на властта в съвременната история на страната. Под въпрос е също дали засилената опозиция ще се примири с това или ще се завърне към предишното си положение на разкол.Временно Мило Джуканович остава на власт в една дълбоко разединена държава. Отдавна обаче е очевидно, че той не е решението на проблема, а самият проблем.